Diari Oficial de la Generalitat Valenciana


Sumari del DOGV 9336, del 11-05-2022 (2022/3958)

DECRET 51/2022, de 6 de maig, del Consell, pel qual s'aproven les bases reguladores per a la concessió directa d'ajudes per a realitzar actuacions d'acció humanitària d'emergència amb la població ucraïnesa afectada per la crisi humanitària provocada per la invasió de les tropes russes a Ucraïna.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9336

Data del DOGV
:   11-05-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/3958


Data del document
:   06-05-2022

Organisme emissor
:   Conselleria de Participació, Transparència, Cooperació i Qualitat Democràtica

Tipus de document
:   Decret

Descriptors 

:   * Conselleria de Participació, Transparència, Cooperació i Qualitat Democràtica
    * ajuda humanitària
    * ajuda pública

DECRET 51/2022, de 6 de maig, del Consell, pel qual s'aproven les bases reguladores per a la concessió directa d'ajudes per a realitzar actuacions d'acció humanitària d'emergència amb la població ucraïnesa afectada per la crisi humanitària provocada per la invasió de les tropes russes a Ucraïna. [2022/3958]  
La Llei 18/2017, de 14 de desembre, de la Generalitat, de cooperació i desenvolupament sostenible, inclou, com a acció humanitària, el conjunt d'actuacions d'ajuda a les víctimes de desastres naturals i conflictes armats o a poblacions en situació de vulnerabilitat extrema, orientades a garantir la seua subsistència, protegir els seus drets, defensar la seua dignitat i establir les bases del seu posterior desenvolupament. Igualment, comprén les actuacions de postemergència encaminades a la rehabilitació i reconstrucció de les infraestructures físiques, econòmiques i socials, i la prevenció i reducció de la situació de vulnerabilitat de comunitats i poblacions víctimes de desastres del tipus que siga.  
  
Les ajudes alimentària i sanitària d'emergència, l'assistència a persones refugiades i desplaçades internes per motiu de conflictes armats o de guerres, i també de catàstrofes naturals quan la seua situació es prolonga en el temps, la prevenció de desastres, la denúncia de violacions dels drets humans associada habitualment a aquests col·lectius i els projectes de defensa d'aquests constitueixen, així mateix, acció humanitària.  
L'ofensiva militar de la Federació Russa a Ucraïna iniciada el 24 de febrer de 2022 ha provocat la destrucció d'infraestructures civils i la pèrdua de vides humanes, i ha forçat persones civils a fugir de les seues llars. Des del seu inici, segons l'Oficina de l'Alt Comissionat de les Nacions Unides per als Refugiats (ACNUR) més de 4,2 milions de persones han abandonat Ucraïna. A aquests refugiats cal sumar 6,5 milions més de persones desplaçades internes a Ucraïna i es calcula que 12 milions més s'han vist afectades en les zones més castigades per la guerra.  
  
Moltes persones segueixen atrapades en zones de conflicte creixent i, sense poder satisfer les seues necessitats bàsiques, com la provisió d'aliments, aigua i medicines. Des de l'inici de la contesa bèl·lica, l'Oficina de l'Alt Comissionat de les Nacions Unides per als Drets Humans ha registrat almenys 3.776 víctimes civils, de les quals almenys 1.563 han mort i entre elles 130 són menors d'edat, i a 2.213 persones ferides i reitera que les víctimes reals poden ser molt més elevades.  
  
En tot el país, especialment en l'est d'Ucraïna, la infraestructura d'aigua ha patit greus danys, els treballs de reparació s'han vist obstaculitzats pels bombardejos en curs i és necessari desminar la zona. El funcionament dels serveis d'emergència es veu amenaçat pels constants talls d'energia i el risc persistent que les ambulàncies i el personal de salut es vegen atrapades en el foc creuat. Mentre milers de persones continuen fugint de la violència incessant en la part est cap a la part occidental de país, i es comptabilitzen segons l'Organització Internacional per a les Migracions (OIM) més de 7,1 milions de persones desplaçades internes, amb unes necessitats greus d'aliments, aigua i refugi, ja que els districtes i regions d'acolliment s'estan quedant sense recursos per a fer front a l'afluència massiva de població desplaçada interna, segons dades de l'Oficina de Nacions Unides per a la Coordinació d'Assumptes Humanitaris (OCHA).  
  
La destinació de les persones ucraïneses desplaçades són els països fronterers, Polònia, Romania, Eslovàquia, Moldàvia, Sèrbia i Hongria que estan assumint, majoritàriament el seu acolliment. Entre la població que s'està desplaçant, la majoria són dones, xiquetes i xiquets, perquè a causa de l'ofensiva militar en curs, els homes entre 18 i 60 anys tenen prohibit eixir del país. Els menors més vulnerables, inclosos xiquetes i xiquets que viuen fora de les seues famílies o sota cura institucional, els menors no acompanyats i separats i els que tenen discapacitats, es veuen especialment afectats per la deterioració de la disponibilitat i la qualitat dels serveis de suport. Les dones i les xiquetes, que ja són susceptibles de patir diverses formes de violència de gènere, en particular el sexe transaccional, el sexe de supervivència i l'explotació o abús sexual, estan encara més exposades a causa del conflicte.  
  
El Comité Permanent d'Acció Humanitària de la Comunitat Valenciana (CAHE), reunit en sessió extraordinària el 4 d'abril de 2022, va acordar:  
«En aquest context, el procediment més adequat per a articular la resposta humanitària que ofereix la Generalitat davant aquesta emergència és la concessió directa de subvencions, segons el que assenyala l'article 168.1.c de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, que estableix que, amb caràcter excepcional, podran atorgar-se subvencions mitjançant concessió directa en aquells casos en què s'acrediten raons d'interés públic, social o econòmic o humanitari o altres degudament justificades que dificulten la seua convocatòria pública.»  
Per tot l'anterior, amb l'informe favorable previ de la conselleria competent en matèria d'hisenda, a proposta de la consellera de Participació, Transparència, Cooperació i Qualitat Democràtica i amb la deliberació prèvia del Consell, en la seua reunió del dia 6 de maig de 2022.  
  
  
DECRETE  
  
Primer. Objecte  
1. Aquest decret té per objecte aprovar les bases reguladores per a la concessió directa, per raons humanitàries, d'intervencions d'emergència amb la població ucraïnesa afectada per la crisi humanitària provocada per la invasió militar de les tropes russes a Ucraïna, que ha generat desplaçaments interns de la població, així com la seua eixida massiva del país a zones segures en països fronterers.  
2. L'execució de les intervencions d'acció humanitària comportarà la realització d'algunes de les activitats següents per part de les entitats beneficiàries:  
- Crear zones segures d'allotjament i assentament.  
- Garantir un accés segur a aigua potable, sanejament i promoció d'higiene.  
- Garantir la distribució d'aliments i articles de primera necessitat (equips d'higiene i d'abric) i serveis bàsics de salut.  
- Garantir suport, tutoria i acompanyament en el restabliment del contacte amb familiars.  
- Garantir suport psicosocial i primers auxilis.  
- Millorar la capacitat de resposta, acolliment, interpretació, mediació i tràmits legals.  
3. El període d'execució de les intervencions subvencionades serà de sis mesos, comptadors des del pagament de la subvenció. Les entitats beneficiàries hauran d'iniciar l'execució de la intervenció en el termini màxim de 15 dies, comptadors des de la recepció total o parcial dels fons. No obstant això, donada la naturalesa i urgència de les intervencions, les entitats beneficiàries podran iniciar abans l'execució de la intervenció, si disposen de fons propis, una vegada s'haja procedit a l'aprovació del present decret pel Ple del Consell, sense perjudici de la seua publicació en el DOGV. En tot cas, la data d'inici de l'execució la intervenció haurà de ser comunicada a la Direcció General de Cooperació Internacional al Desenvolupament.  
  
Segon. Entitats beneficiàries  
Són entitats beneficiàries de la subvenció:  
a) L'entitat Farmamundi, amb CIF A28734224, per a l'execució de la intervenció denominada «Estratègia regional per a l'atenció de PDI i/o refugiada afectada per l'ofensiva militar de la Federació Russa», a càrrec del programa pressupostari 04.56.28.866.82 dels pressupostos de la Generalitat per a l'exercici 2022, amb l'import que es detalla: capítol IV. 80.000 euros.  
b) L'entitat Cruz Roja Española, amb CIF H5785218Q, per a l'execució de la intervenció denominada «Resposta humanitària a les necessitats urgents de la població afectada per la crisi d'Ucraïna», a càrrec del programa pressupostari 46.19.40.763.14 dels pressupostos de la Generalitat per a l'exercici 2022, amb l'import que es detalla: capítol IV. 80.000 euros.  
c) L'entitat ACNUR, amb CIF T33105948, per a l'execució de la intervenció denominada «Protecció i ajuda d'emergència per a la població refugiada a causa del conflicte a Ucraïna», a càrrec del programa pressupostari 30.97.74.452.71 dels pressupostos de la Generalitat per a l'exercici 2022, amb l'import que es detalla: capítol IV. 80.000 euros.  
  
d) L'entitat Psicólogos sin Fronteras, amb CIF D82475364, per a l'execució de la intervenció denominada «Atenció psicosocial i enfortiment de capacitats d'atenció en VbG en el marc del conflicte bèl·lic a Ucraïna i Polònia», a càrrec del programa pressupostari 34.02.09.909.80 dels pressupostos de la Generalitat per a l'exercici 2022, amb l'import que es detalla: capítol IV. 62.767 euros.  
e) L'entitat Vides, amb CIF I60786823, per a l'execució de la intervenció denominada «Ajuda d'emergència a les víctimes del conflicte bèl·lic a Ucraïna», a càrrec del programa pressupostari 56.70.80.784.22 dels pressupostos de la Generalitat per a l'exercici 2022, amb l'import que es detalla: capítol IV. 80.000 euros.  
f) L'entitat UNICEF, amb CIF M87609054, per a l'execució de la intervenció denominada «Instal·lació d'espais d'atenció a desplaçats (Blue Dots) en punts clau de les rutes migratòries a Moldàvia» a càrrec del programa pressupostari 10.50.35.951.13 dels pressupostos de la Generalitat per a l'exercici 2022, amb l'import que es detalla: capítol IV. 79.963 euros.  
g) L'entitat UNICEF, amb CIF J66025554, per a l'execució de la intervenció denominada «Adquisició i distribució de subministraments essencials de salut i nutrició dins d'Ucraïna», a càrrec del programa pressupostari 24.16.47.273.28 dels pressupostos de la Generalitat per a l'exercici 2022, amb l'import que es detalla: capítol IV. 79.976 euros.  
  
h) L'entitat Juntos por la Vida, amb CIF M91090571, per a l'execució de la intervenció denominada «Intervenció d'ajuda d'emergència a les víctimes del conflicte bèl·lic a Ucraïna: Crear zones segures d'allotjament i assentament», a càrrec del programa pressupostari 12.20.10.270.02 dels pressupostos de la Generalitat per a l'exercici 2022, amb l'import que es detalla: capítol IV: 79.929 euros.  
i) L'entitat Acción contra el Hambre, amb CIF N34793148, per a l'execució de la intervenció denominada «Resposta d'emergència per a alleujar el sofriment de la població desplaçada per la crisi d'Ucraïna a Moldàvia» a càrrec del programa pressupostari 51.90.18.943.41 dels pressupostos de la Generalitat per a l'exercici 2022, amb l'import que es detalla: capítol IV. 80.000 euros.  
j) L'entitat CESAL, amb CIF H08212476, per a l'execució de la intervenció denominada «Intervencions d'ajuda d'emergència a les víctimes del conflicte bèl·lic a Ucraïna» a càrrec del programa pressupostari 82.96.10.121.31 dels pressupostos de la Generalitat per a l'exercici 2022, amb l'import que es detalla: capítol IV. 80.000 euros.  
Les entitats beneficiàries han sigut seleccionades atesa la complexitat de l'ajuda humanitària en el context bèl·lic que es desenvolupa en la zona i l'accés als territoris als quals va destinada l'ajuda, que per les seues especials i singulars circumstàncies impedeixen la realització d'un procediment de concurrència competitiva. Les intervencions han sigut aprovades en sessió extraordinària del Comité Permanent d'Acció Humanitària de 4 d'abril de 2022.  
  
Tercer. Modalitats d'ajuda  
L'ajuda destinada a finançar les intervencions regulades per aquestes bases adoptarà la modalitat de subvenció.  
  
Quart. Règim jurídic aplicable i compatibilitat amb la normativa de competència de la Unió Europea  
Aquestes ajudes es regiran, a més pel que s'estableix en aquest decret, pel que es preveu en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i en la Llei 38/2003, de 17 de novembre, general de subvencions, i el seu Reglament de desenvolupament aprovat pel Reial decret 887/2006, de 21 de juliol; amb caràcter més general, pel que es preveu en la Llei 39/2015, d'1 d'octubre, del procediment administratiu comú de les administracions públiques, amb caràcter específic, pel que es preveu en la Llei 18/2017, de 14 de desembre, de la Generalitat, de cooperació i desenvolupament sostenible, i en qualsevol altra disposició normativa que, per la seua naturalesa, poguera resultar d'aplicació.  
L'objecte de les subvencions concedides a l'empara del present decret és la realització d'activitats d'ajuda humanitària davant catàstrofes naturals i conflictes armats o a poblacions en situació de vulnerabilitat extrema, en l'àmbit de les activitats primàries de l'entitat beneficiària i no té el caràcter d'ajuda d'Estat a què es refereix l'article 107.1 del Tractat de Funcionament de la Unió Europea, atés que l'ajuda pública concedida, per la seua naturalesa, no suposa un avantatge econòmic, ni desenvolupament d'activitat econòmica en el mercat relacionada amb l'oferta de béns o serveis, no falseja ni pot falsejar la competència ni els intercanvis comercials entre estats membres.  
  
A més, segons l'article 107.2.b del Tractat de Funcionament de la Unió Europea, seran compatibles amb el mercat interior les ajudes destinades a reparar els perjudicis causats per desastres naturals o per altres esdeveniments de caràcter excepcional.  
En conseqüència, queda exempta de l'obligació a què es refereix l'article 3.1 del Decret 128/2017, de 29 de setembre, del Consell, pel qual regula el procediment de notificació i comunicació a la Comissió Europea dels projectes de la Generalitat dirigits establir, concedir o modificar ajudes públiques.  
  
Cinqué. Procediment de concessió  
1. La subvenció serà concedida de manera directa segons disposa l'article 22.2.c de la Llei 38/2003, de 17 de novembre, general de subvencions, i l'article 168.1.c de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, per concórrer raons d'emergència humanitària.  
2. Les bases reguladores de les subvencions es determinen en aquest decret, en compliment del que es disposa en l'article 28.2 de la Llei 38/2003, de 17 de novembre, general de subvencions, i en l'article 67 del seu Reglament de desenvolupament aprovat per Reial decret 887/2006, de 21 de juliol, així com en el citat article 168.1.c de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
Sisé. Finançament  
Per a atendre les obligacions de contingut econòmic que es deriven de la concessió d'aquesta subvenció, d'acord amb la previsió legal de l'últim paràgraf de l'article 168 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, mitjançant modificació pressupostària i una vegada aprovat aquest decret, es crearà una línia de subvenció, corresponents al capítol IV, a càrrec del programa pressupostari 56.52.79.648.34 del pressupost de la Generalitat per a 2022, per un import total de 782.635 - euros, per al finançament de despeses corrents.  
  
  
Seté. Forma de pagament  
1. El pagament de la subvenció s'efectuarà, amb caràcter immediat, després de l'aprovació d'aquest decret, fins al 100 per 100 del seu import, d'acord amb el que estableix l'article 44.10.b de la Llei 8/2021, de 30 de desembre, de 2021, de pressupostos de la Generalitat per a l'exercici 2022, en relació amb l'article 19.5 de la Llei 18/2017, de 14 de desembre, de la Generalitat, de cooperació i desenvolupament sostenible, modificat per l'article 85 de la Llei 27/2018, de 27 de desembre, de mesures fiscals, de gestió administrativa i financera i d'organització de la Generalitat.  
2. La data de recepció dels fons haurà de ser comunicada a la Direcció General de Cooperació Internacional al Desenvolupament.  
  
Huité. Obligacions de les entitats beneficiàries  
Són obligacions de les entitats beneficiàries de les subvencions per concessió directa, les establides amb caràcter general en la Llei 38/2003, de 17 de novembre, general de subvencions, i el seu Reglament de desenvolupament aprovat per Reial decret 887/2006, de 21 de juliol, així com, en l'article 10 de l'Ordre 2/2021, de 26 de maig, de la Conselleria de Participació, Transparència, Cooperació i Qualitat Democràtica, per la qual s'estableixen les bases reguladores i el procediment de concessió de subvencions en matèria de cooperació internacional al desenvolupament (d'ara endavant Ordre 2/2021).  
  
Nové. Despeses subvencionables  
1. Són despeses subvencionables totes aquelles que, de manera indubtable, estan lligades a l'execució de les activitats subvencionades i que són estrictament necessàries per a la implementació d'aquestes, sempre que complisquen les normes sobre justificació i control establides i que es destinen al finançament de la consecució dels objectius concretats en la intervenció subvencionada.  
2. D'acord amb l'article 31.1 de la Llei 38/2003, de 17 de novembre, general de subvencions, en cap cas, el cost de les despeses subvencionables podrà ser superior al valor de mercat de la zona on es realitze l'actuació.  
3. Les despeses subvencionables seran realitzades en el termini d'execució de la intervenció subvencionada i hauran de ser efectivament pagades en el període comprés entre la data d'inici de la intervenció subvencionada i abans de la finalització del període de justificació.  
  
4. D'acord amb l'article 31.3 de la Llei 38/2003, de 17 de novembre, general de subvencions, quan l'import de la despesa subvencionable siga igual o superior al que establisca la normativa aplicable en matèria de contractes del sector públic, l'entitat beneficiària haurà de sol·licitar, com a mínim, tres ofertes de diferents proveïdors, amb caràcter previ a la contracció del compromís per a la prestació del servei o el lliurament del bé, llevat que per les especials característiques de les despeses subvencionables previstes en la intervenció presentada, i atesa l'especial dificultat que comporta el conflicte bèl·lic en la zona, no hi haja en el mercat suficient nombre d'entitats que el subministren o presten.  
5. Per a tot el relatiu a les despeses subvencionables serà aplicable el que s'estableix en el capítol II de l'Ordre 2/2021.  
6. Amb caràcter excepcional, per a l'adquisició de productes de primera necessitat, seran subvencionables aquells que ja consten en els magatzems logístics de distribució i que es troben posicionats de manera que el seu enviament es realitze amb major rapidesa per a atendre la greu crisi humanitària provocada pel desplaçament massiu de persones.  
  
  
çDeu. Règim de justificació  
1. La modalitat de justificació de les ajudes concedides a les entitats beneficiàries d'aquest decret serà la de compte justificatiu amb aportació de justificants de despesa.  
2. Respecte de la justificació dels fons percebuts, les entitats beneficiàries hauran de presentar, de manera electrònica, en el termini màxim de tres mesos des de la finalització de la intervenció, informe final de les actuacions realitzades i l'avaluació d'impacte d'aquesta intervenció, en model normalitzat, i caldrà adjuntar-hi el compte justificatiu amb aportació de justificants de despesa, amb la documentació justificativa prevista en l'article 64 de l'Ordre 2/2021.  
3. La justificació de la subvenció de les intervencions executades per les agències que pertanguen al sistema de Nacions Unides i entitats que tinguen un acord subscrit amb aquestes que els reconega com el seu comité a Espanya, podrà realitzar-se a través del sistema d'auditoria interna, i altres procediments previstos en els reglaments financers de les Nacions Unides, d'acord amb el Conveni sobre Privilegis i Immunitats de les Nacions Unides, segons s'estableix en l'article 59.4 de l'Ordre 2/2021.  
4. Donada la situació excepcional en el context de les intervencions si s'acrediten enfrontaments armats, que dificulten o fins i tot impossibiliten disposar de l'adequada documentació suport justificativa de la despesa, l'òrgan gestor podrà acceptar altres formes de justificació, com a informes de taxació independents degudament acreditats i inscrits en el corresponent registre oficial, declaració de testimonis, constatació dels resultats o activitats desenvolupades, declaració responsable d'organitzacions (o empreses) proveïdores, o altres de similar valor probatori. Aquestes formes poden estar confirmades per algun dels òrgans de representació espanyols al país d'execució, oficines tècniques de Cooperació (d'ara endavant, OTC), ambaixades o consolats o, en defecte d'això, per l'ambaixada del país de la Unió Europea que exercisca la representació d'Espanya. En cas d'operacions humanitàries liderades per Nacions Unides, la certificació o ratificació podrà ser emesa per l'organisme de Nacions Unides que coordine els treballs sobre el terreny. També podran ser emeses per centres acreditats d'adquisicions humanitàries.  
5. En aquests casos, es requerirà autorització expressa de l'òrgan gestor, amb la presentació prèvia de la documentació que acredite les dificultats existents.  
6. Es podran utilitzar els rebuts, amb l'autorització prèvia de l'òrgan gestor, sempre que en la documentació justificativa s'incloga acreditació que les persones o entitats receptores de tals pagaments no estan subjectes a l'obligació d'emetre factures al país en el qual s'ha efectuat la despesa. Així mateix, s'adjuntarà documentació acreditativa de la identitat de la persona que rep el pagament.  
  
Onze. Incompliments i reintegraments  
1. En els supòsits previstos en els articles 36 i 37 de la Llei 38/2003, de 17 de novembre, general de subvencions, l'entitat beneficiària de la subvenció haurà de reintegrar a la Generalitat les quantitats corresponents.  
2. El procediment de reintegrament de subvencions es regirà pel que es disposa en la Llei 38/2003, de 17 de novembre, general de subvencions.  
  
Dotze. Difusió de la intervenció i obligacions de transparència  
  
1. La difusió de les actuacions subvencionades s'ajustarà al que s'estableix en l'article 57 de l'Ordre 2/2021.  
2. La difusió de la informació que estableix l'article 70 de l'Ordre 2/2021, i que en el seu cas corresponga a les entitats beneficiàries de la subvenció, s'ha de realitzar preferentment a través de la pàgina web de l'entitat. En cas que no dispose de pàgina web, haurà de complir aquesta obligació a través de la plataforma TEP - Transparència Entitats Privades, de GVA Oberta, a la qual es pot accedir en https://gvaoberta.gva.es/va/tep.  
  
Tretze. Pla de control  
El Pla de control d'aquesta convocatòria es realitzarà mitjançant la comprovació material de l'efectiva realització de l'activitat subvencionada, mitjançant un control administratiu de les intervencions, d'acord amb el que estableixen els articles 56, 67 i 68 de l'Ordre 2/2021.  
  
  
Catorze. Facultat d'execució i desenvolupament  
Es faculta la persona titular de la Conselleria de Participació, Transparència, Cooperació i Qualitat Democràtica, per a realitzar totes les actuacions que siguen necessàries per a fer efectiu aquest decret.  
  
Quinze. Efectes  
Aquest decret produirà efectes el dia de la seua aprovació i serà publicat en el Diari Oficial de la Generalitat Valenciana.  
  
Setze. Recursos  
Contra el present decret, que posa fi a la via administrativa, podran els interessats interposar, potestativament, recurs de reposició davant del mateix òrgan que l'ha dictat, en el termini d'un mes, comptat des de l'endemà de la seua publicació, de conformitat amb el que estableixen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé, directament, recurs contenciós administratiu davant de la sala contenciosa administrativa del Tribunal Superior de Justícia de la Comunitat Valenciana, en el termini de dos mesos, comptats des de l'endemà de la seua publicació, de conformitat amb el que estableixen els articles 10.1.a i 46.1 de la Llei 29/1998, de 13 de juliol, reguladora de la jurisdicció contenciosa administrativa, sense perjudici que s'utilitze qualsevol altra via que es considere oportuna.  
  
València, 6 de maig de 2022  
  
El president de la Generalitat,  
XIMO PUIG I FERRER  
  
La consellera de Participació, Transparència,   
Cooperació i Qualitat Democràtica,  
ROSA PÉREZ GARIJO